Kazda, Radovan, poslanec NR SR (2021-10-27):
Ďakujem. Vážený pán predsedajúci, vážené pani poslankyne, vážení páni poslanci, bola to rozsiahla, veľmi... je... predkladáme veľmi rozsiahlu normu, ide v podstate o nový zákon. Tlačí nás dosť výrazne čas, ako už povedal aj pán minister. V rámci... medzi prvým a druhým čítaním sme sa snažili ešte precizovať niektoré, niektoré ustanovenia. Poviem veľmi stručne, aspoň sa vyjadrím k dvom. Elektronické komunikácie sú opäť v podstate svojím spôsobom sieťové odvetvie a vždy, keď sa snažíme presadiť nejaký verejný záujem, dostáva sa do konfliktu, samozrejme, aj s vlastníckymi právami. Toto bol jeden z bodov, ktorý sme následne ešte v rámci koalícii, koalície konzultovali. Konzultovali sme ho s ministerstvom dopravy a konzultovali sme ho aj s dotknutými stranami, čo sa týka povedzme operátorov, resp. prevádzkovateľov a vlastníkov takýchto sietí. Zároveň je tam druhý bod. Ten druhý bod sa týka opäť zverejňovania nejakých informácií. Samozrejme, v súlade s GDPR, ale resp. poskytovania nejakých informácií pre niektoré, pre niektoré zložky štátu, napríklad bezpečnostné zložky štátu, kde sme takisto rokovali s ministerstvom dopravy. V rámci koalície sme mali rôzne názory a dospeli sme následne k pozmeňovaciemu návrhu, ktorý následne predložím a ktorý sa týka práve týchto dvoch takých kľúčových oblastí. Takže prečítam teraz pozmeňujúci a doplňujúci návrh, prosím, zastaviť čas. Pozmeňujúci a doplňujúci a... Pozmeňujúci a doplňujúci návrh poslancov Národnej rady Slovenskej republiky Radovana Kazdu a Milana Vetráka k vládnemu návrhu zákona o elektronických komunikáciách (tlač 645). Vládny návrh zákona o elektronických komunikáciách sa mení a dopĺňa takto: 1. V § 21.ods. 4 druhej vete sa slová „30 dní“ nahrádzajú slovami „90 dní“ a na konci sa bodka nahrádza bodkočiarkou a pripájajú sa tieto slová: „ak sa však vedenie alebo iná časť siete na cudzej nehnuteľnosti zriaďuje, stavia alebo umiestňuje v rámci výstavby líniovej stavby, návrh na vykonanie záznamu do katastra nehnuteľností podá podnik do 90 dní od ukončenia výstavby líniovej stavby. 2. V § 21 ods. 5 tretej vete sa slovo „Súčasťou“ nahrádza slovami „Ak výšku primeranej náhrady určuje stavebný úrad podľa druhej vety, súčasťou“. 3. V § 21 ods. 5 sa na konci pripájajú tieto vety: „Primeranú náhradu podnik vyplatí vlastníkovi nehnuteľnosti v lehote, v ktorej je povinný podať návrh na vykonanie záznamu do katastra nehnuteľností podľa ods. 4. V prípade, že podnik postaví alebo umiestni vedenie alebo inú časť siete na nehnuteľnosti v menšom rozsahu, ako vyplýva z dohody medzi podnikom a vlastníkom nehnuteľnosti, alebo v menšom rozsahu, ako určí stavebný úrad podľa druhej vety, alebo ak podnik upustí od zámeru postaviť alebo umiestniť vedenie alebo inú časť siete na nehnuteľnosti, výška primeranej náhrady sa pomerne zníži; ak sa podnik a vlastník nehnuteľnosti nedohodnú na znížení náhrady, výšku náhrady určí na návrh podniku súd.“ 4. V § 21 ods. 6 štvrtej vete sa za slovo „známy“ vkladá čiarka a tieto slová „alebo ak sa výkon práv týka veľkého počtu vlastníkov alebo užívateľov nehnuteľností“ a slová „na úradnej tabuli príslušnej obce, ktoré bude vyvesené po dobu najmenej 15 dní“ sa nahrádzajú slovami „tak, že sa oznámenie vyvesí počas najmenej 30 dní na úradnej tabuli obce, ktorej katastrálne územie bude činnosťou priamo dotknuté“. 5. V § 21 ods. 7 prvej vete sa za slovo „vedenia“ vkladajú slová „alebo inej časti siete“. 6. V § 21 ods. 15 sa slová „vlastníka a užívateľa“ nahrádzajú slovami „vlastníka alebo užívateľa“ a slová „ak je známy,“ sa vypúšťajú. 7. V § 23 ods. 2 sa na konci pripája táto veta: „Vlastník nehnuteľnosti má právo na primeranú náhradu na obmedzenie v obvyklom užívaní nehnuteľnosti z dôvodu ochranného pásma. Ak sa vlastník nehnuteľnosti s podnikom na výške primeranej náhrady nedohodnú, určí ju stavebný úrad; ustanovenie § 21 ods. 5 sa uplatňuje rovnako.“ 8. V § 25 v ods. 2 a 3 sa za každé slovné spojenie „nenasvietených optických vlákien“ dopĺňa čiarka a slová „ktoré prevádzkovateľ siete ponúka alebo plánuje ponúknuť na sprístupnenie podnikom“. 8. § 92 znie: „(1) Podnik poskytujúci službu prístupu k internetu alebo verejne dostupné interpersonálne komunikačné služby založené na číslach sprístupní a) základnú úroveň rozpisu účtov v elektronickej podobe; základná úroveň rozpisu účtov sa bezplatne zasiela na kontaktnú adresu určenú vlastníkom pre zasielanie elektronickej pošty alebo inou elektronickou formou, ktorá umožňuje jej prijatie, pričom dotknutý účastník si môže zvoliť aj listinnú podobu, ktorá sa bezplatne zasiela na poštovú kontaktnú adresu uvedenú účastníkom v zmluve o poskytovaní služby, b) na žiadosť účastníka bezplatne selektívne blokovanie odchádzajúcich volaní alebo prémiových SMS alebo MMS, alebo ak je to technicky uskutočniteľné, iných druhov podobných aplikácií, c) počas lehoty určenej na zaplatenie podľa § 86 ods. 1písm. d) druhého bodu obmedzené poskytovanie služby na čas plynutia lehoty určenej na zaplatenie tak, aby účastník mohol využívať prichádzajúce volania a volania na bezplatné čísla v prípade interpersonálnych služieb založených na číslach a minimálnu úroveň služby prístupu k internetu v prípade služby prístupu k internetu, d) poradenstvo o tarifách, e) iný prostriedok kontroly nákladov ako podľa písm. a), najmä bezplatné upozornenie spotrebiteľa v prípade neobvyklej alebo nadmernej spotreby, f) prostriedok na deaktiváciu vyúčtovania služby alebo tovaru tretej strany prostredníctvom faktúry za služby podniku, g) identifikáciu čísla volajúceho pred spojením volania, ak je to technicky uskutočniteľné, h) na žiadosť účastníka, ktorému poskytuje súčasne so službou prístupu k internetu aj adresu elektronickej pošty na doméne využívajúcej obchodné meno alebo ochrannú známku podniku poskytujúceho službu prístupu k internetu, v prípade ukončenia zmluvy o poskytovaní služby prístupu k internetu účastníkom preposielanie elektronickej pošty odoslanej z tejto adresy elektronickej pošty na novú adresu elektronickej pošty určenú pre tento účel účastníkom pri ukončení zmluvy o poskytovaní služby prístupu k internetu počas prechodného obdobia šiestich mesiacov od skončenia zmluvy o poskytovaní služby internetového prístupu, alebo prístup k elektronickej pošte na tejto adrese elektronickej pošty podľa uvedeného prechodného obdobia, ak je to uskutočniteľné. (2) Ak tak úrad určí vo všeobecnom povolení podľa § 8 ods. 3 písm. c) bod 3, podnik poskytujúci službu prístupu k internetu alebo verejne dostupné interpersonálne komunikačné služby založené na číslach sprístupní možnosť predplatiť si prístup k sieti alebo službe a postupné platby poplatkov za pripojenie.“ 9. V § 110 ods. 4 sa na konci pripája táto veta: „Na tieto účely je podnik oprávnený získavať a spracovávať biometrické údaje účastníka alebo osoby oprávnenej konať v mene účastníka, a to v rozsahu biometrickej charakteristiky hlasu, tváre a podpisu.“ 10. V § 131 ods. 5 sa na konci pripája táto veta: „Ustanovenia o primeranej náhrade podľa § 23 sa vzťahujú na ochranné pásma zriadené po nadobudnutí účinnosti tohto zákona.“ Ďakujem.